ཚོགས་འདུའི་ཐོག་ངོས་འཛིན་བྱས་དོན།འདི་ལོ་ཚུན།ས་ཁུལ་ཁག་དང་སྡེ་ཚན་ཁག་གིས་ཏང་ཀྲུང་དབྱང་གི་ཐབས་ཇུས་བཀོད་སྒྲིག་གཞིར་བཟུང་།བརྟན་ཐོག་ཡར་བརྩོན་གྱི་ལས་ཀའི་རྩ་བའི་དགོངས་གཞི་མཐའ་འཁྱོངས་བྱེད་པ་དང་།འཕེལ་རྒྱས་ཀྱི་འདུ་ཤེས་གསར་པ་ལག་ལེན་བསྟར་བ།སྤུས་ཚད་མཐོ་བའི་འཕེལ་རྒྱས་ཀྱི་བླང་བྱ་དོན་འཁྱོལ་བྱེད་པ།མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་གཙོ་རྐང་དུ་འཛིན་པ།ཉེན་ཁ་གལ་ཆེན་དོགས་ཟོན་དང་སེལ་བ་དང་།གནད་སྨིན་དབུལ་སྒྲོལ།སྦགས་བཙོག་འགོག་བཅོས་བཅས་ཀྱི་འགག་སྒྲོལ་དམག་འཐབ་ཆེན་པོ་གསུམ་འབད་བརྩོན་ཆེན་པོས་ཡག་པོ་རྒྱག་པ།སྒྱུར་བཅོས་སྒོ་དབྱེའི་གོམ་སྟབས་མགྱོགས་སུ་གཏོང་བ་བཅས་བྱས་པས་དཔལ་འབྱོར་དང་སྤྱི་ཚོགས་རྒྱུན་མཐུད་སྐྱོན་བྲལ་ངང་འཕེལ་རྒྱས་བྱུང་ཡོད།དུས་ཚིགས་དང་པོ་ནས་གསུམ་པའི་བར།དཔལ་འབྱོར་འཁོར་སྐྱོད་སྤྱིའི་ཆ་ནས་བརྟན་པོ་དང་བརྟན་ཐོག་ཡར་བརྩོན་བྱུང་ནས་མུ་མཐུད་ལུགས་མཐུན་ཁུལ་དུ་གནས་ཡོད།ཡུལ་མིའི་འཛད་སྤྱོད་རིན་གོང་སྤྱིར་ན་བརྟན་པོ་བྱུང་བ་དང་།བཟོ་སྐྲུན་ལས་རིགས་ལ་མ་འཇོག་བྱེད་ཚད་ཉེ་ལམ་ལོ་ཤས་རིང་གི་ཆུ་ཚད་ཅུང་མཐོ་ཤོས་སུ་སླེབས་པ།ཕྱིར་གཏོང་ནང་འདྲེན་བྱེད་ཚད་ཅུང་མགྱོགས་པོ་འཕར་བ།ཕྱི་དངུལ་བེད་སྤྱོད་བྱེད་རྒྱ་བརྟན་པོའི་ངང་རྒྱ་ཆེར་ཕྱིན་པ།སྟོན་བསྡུའི་འབྲུ་རིགས་ལ་ཐོན་ལེགས་བྱུང་བ།ཡུལ་མིའི་ཡོང་འབབ་འཕར་ཚད་དང་དཔལ་འབྱོར་འཕར་ཚད་སྤྱིར་ན་མཚུངས་པ།གྲོང་ཁྱེར་དང་གྲོང་རྡལ་གྱི་ལས་ཞུགས་གསར་དུ་འཕར་བའི་ལོ་ཧྲིལ་པོའི་དམིགས་ཚད་སྔ་སྣུར་དུ་མངོན་འགྱུར་ཐུབ་པ་བཅས་བྱུང་ཡོད་ལ།དཔལ་འབྱོར་གྱི་གྲུབ་ཆ་རྒྱུན་མཐུད་ལེགས་སུ་ཕྱིན་ཡོད།དེ་དང་ཆབས་ཅིག་དམངས་གཉེར་དཔལ་འབྱོར་འཕེལ་རྒྱས་འགྲོ་རྒྱུར་རྒྱབ་སྐྱོར་བྱས་ནས་དངུལ་རྩའི་ཁྲོམ་ར་སྐྱོན་བྲལ་ངང་འཕེལ་རྒྱས་འགྲོ་རྒྱུར་སྐུལ་འདེད་གཏོང་བའི་བྱ་ཐབས་རབ་དང་རིམ་པ་ལག་ལེན་བསྟར་བས་ཁྲོམ་རའི་གདེང་ཚོད་ཆེ་རུ་ཕྱིན་ཡོད།